Celina selger unna klær for å leve et mindre materialistisk liv
Celina Stamper (28) har forelsket seg i den minimalistiske tankegangen. Nå selger hun unna klær og eiendeler for å endre livsstilen. – Jeg kan være ganske kaotisk av meg, jeg hater rot og å lete etter ting, forklarer Stamper. Derfor har 28-åringen bestemt seg for å leve et mindre materialistisk liv. Noe som innebærer færre klær, og mindre ting. – Jeg har troen på at det kan gjøre oss lykkeligere, sier hun.  Etter at Stamper i 2018 for alvor fikk øynene opp for å eie mindre, har hun gjort flere tiltak.  – Jeg har solgt unna, og donert vekk en hel del, forteller hun. Det har vært med på gi 28-åringen et mer bevisst forhold til forbruk  – Jeg har fått et bedre forhold til penger og forbruk generelt, sier Stamper. Denne tankegangen, og de konkrete tiltakene deler hun på TikTok. Selv vil hun være en motvekt til store og hyppige «hauls» fra billige, utenlandske nettbutikker.  – Man får jo økt dopamin av å kjøpe noe nytt, problemet er at vi kjøper for store mengder av ting som ikke varer, mener hun. Stamper er åpen om at hun fortsatt kjøper seg klær, eller andre husholdningsgjenstander om det trengs. – Jeg synes det er verdt å bruke penger på ting av god kvalitet, og det jeg vet varer.  Derfor jobber 28-åringen med å skaffe seg en såkalt basegarderobe. – Det skal være klær jeg kan bruke mange ganger, i mange år, forteller hun. For Stamper handler minimalismen først og fremst om klær og ting hun har i hjemmet, men hun er ikke fremmed for å utvide levemåten. – Jeg er jo forelsket i tankegangen og kunne gjerne dratt den lengre. For eksempel bodd i minihus. Videre forteller hun at det ikke lar seg gjøre den dag i dag, da hun har to barn og mann. – Vi trenger nok litt mer plass, sier Stamper. Anja Bakken Riise fra Fremtiden i våre hender mener det er svært viktig å kaste lys over den minimalistiske tankegangen. – På plattformer ellers preget av kjøpepress og overforbruk er det viktig med rollemodeller som representerer andre verdier, sier hun til VG. Riise sier videre at det i et bærekraftsperspektiv er avgjørende å leve mer minimalistisk.  – Vi i den rike delen av verden må kutte forbruket om vi skal kunne løse klimakrisen og stanse ødeleggelsen av natur.  I en forlengelse av tematikken understreker Riise at det å normalisere færre klær og mindre ting kan være viktig av flere grunner. – Det er et behov for noen som viser at du er like mye verdt, selv om du ikke har den nyeste modellen av alt, sier hun. For å fremme viktigheten av dette har Fremtiden i våre hender satt i gang kampanjen «Kjøp kun 5 plagg i året».  Den dag i dag eier Stamper langt færre ting enn hva hun gjorde før. Likevel understreker hun at dette er en prosess som må gå over flere år. – Det er jo et bærekraftsperspektiv som må med her, sier Stamper. For det er nemlig ikke hensiktsmessig å kvitte seg med alt man har over natten. – Det gjelder å bruke opp det man allerede har, og over flere år sitte igjen med å eie mindre.
Celina Stamper (28) har adoptert en minimalistisk livsstil, og reduserer antall klær og eiendeler. Hun mener minimalisme kan øke lykken og forbedre forholdet til penger og forbruk. Stamper fokuserer på kvalitet over kvantitet, og jobber med å bygge en basegarderobe. Anja Bakken Riise fra Fremtiden i våre hender mener dette er viktig for å løse klimakrisen og skape gode rollemodeller.